钦定古今图书集成/明伦汇编/官常典/第549卷 > 孙礼
## 钦定古今图书集成/明伦汇编/官常典/第549卷 > 孙礼

按《魏志》本传，“礼字德达，涿郡容城人也。太祖平幽州，
召为司空军谋掾。初，丧乱时，礼与母相失，同郡马台
求得礼母，礼推家财尽以与台。台后坐法当死，礼私
导令逾狱自首，既而曰：‘臣无逃亡之义’。径诣刺奸主
簿温恢。恢嘉之，具白太祖，各减死一等。后除河间郡
丞，稍迁荥阳都尉。鲁山中贼数百人保固险阻，为民”
作害，乃徙礼为鲁相。礼至官，出俸谷，发吏民募首级，
招纳降附，使还为间应。时平泰。历山阳、平原、平昌、琅
琊太守。从大司马曹休征吴于夹石口，礼谏以为不
可深入，不从而败。迁阳平太守，入为尚书。明帝方修
宫室，而节气不和，天下少谷，礼固争罢役。诏曰：“敬纳
谠言，促遣民作。”时李惠监作，复奏留一月，有所成讫。
礼径至作所，不复重奏，称诏罢。明帝奇其意而不责
也。帝猎于大石山，虎趋乘舆，礼投鞭下马，欲奋剑斫
虎，诏令礼上马。明帝于临崩之时，以曹爽为大将军，
宜得良佐，于床下受遗诏，拜礼大将军长史，加散骑
常侍。礼亮直不挠，爽弗便也，以为扬州刺史，加伏波
将军，赐爵关内侯。吴大将全琮帅数万众来侵寇，时
州兵休使，在者无几。礼躬勒卫兵御之，战于芍陂，自
旦及暮，将士死伤过半。礼犯蹈白刃，马被数创，手秉
枹鼓，奋不顾身，贼众乃退。诏书慰劳，赐绢七百疋。礼
为死事者设祀哭临，哀号发心，皆以绢付亡者家无
以入身。征拜少府，出为荆州刺史，迁冀州牧。太傅司
马宣王谓礼曰：“今清河、平原争界八年，更二刺史，靡
能决之。虞芮待文王而了，宜善令分明。”《礼》曰：“讼者据
墟墓为验，听者以先老为正，而老者不可加以櫌楚。
又墟墓或迁就高敞，或徙避仇雠。如今所闻，虽皋陶
犹将为难。若欲使必也无讼，当以烈祖初封平原时
图决之，何必推古问故，以益辞讼。昔成王以桐叶戏
叔虞，周公便以封之。今图藏在天府，便可于坐上断
也，岂待到州乎？”宣王曰：“是也。当别下图。”礼到，案图，宜属平原。而曹爽信《清河言》，下书云：“图不可用。”当参异
同。《礼》上疏曰：“管仲霸者之佐，其器又小，犹能夺伯氏
骈邑，使没齿无怨言。臣受牧伯之任，奉圣朝明图，验
地著之界，界实以王翁河”为限，而鄃以马丹侯为验，
诈以鸣犊河为界，假虚讼诉，疑误台阁。窃闻众口铄
金，浮石沈木，三人成市虎，慈母投其杼。今二郡争界，
八年，一朝决之者，缘有解书图画，可得寻案。“校也。
平原在两河向东上，其间有爵堤，爵堤在高唐西南，
所争地在高唐西北，相去二十馀里，可谓长叹息流
涕者也。”案解与图奏，而鄃不受诏，“此臣软弱，不胜其
任，臣亦何颜尸禄！”素餐辄束带著履，驾车待放。爽见
礼奏，大怒，劾礼怨望，结刑五岁。在家期年，众人多以
为言，除城门校尉。时匈奴王刘靖部众强盛，而鲜卑
数寇边，乃以礼为并州刺史，加振武将军、使持节、护
匈奴中郎将。往见太傅司马宣王，有忿色而无言。宣
王曰：“卿得并州少邪？恚理分界失分乎？今当远别，何
不懽也？”礼曰：“何明公言之乖细也！礼虽不德，岂以官
位往事为意邪！本谓明公齐踪伊吕，匡辅魏室，上报
明帝之托，下建万世之勋。今社稷将危，天下恟恟，此
礼之所以不悦也。”因涕泣横流。宣王曰：“且止，忍不可
忍。”爽诛后，入为司隶校尉，凡临七郡五州，皆有威信。
迁司空，封大利亭侯，邑一百户。礼与卢毓同郡时辈，
而情好不睦，为人虽互有长短，然名位略齐云。嘉平
二年薨，谥曰景侯。孙元嗣。